Krieketwêreldbeker 2023

Die Krieketwêreldbeker 2023 (Engels: 2023 Cricket World Cup; Hindi: २०२३ क्रिकेट विश्व कप) word van 5 Oktober tot 19 November 2023 in Indië beslis. Die oorspronklike datums vir dié toernooi was tussen 9 Februarie tot 26 Maart 2023, maar in Julie 2020 is dit na Oktober en November 2023 herskeduleer, nadat die kwalifisering weens die wêreldwye Covid-19-pandemie vertraag is. Dit is die 13de krieketwêreldbeker van die vierjaarlikse krieketwêreldkampioenskap in internasionale eendagkrieket (EDI) wat deur die Internasionale Krieketraad (IKR) aangebied word en die vierde in Indië. Dié land het voorheen as medegasheer van die toernooie in 1987 (saam met Pakistan), 1996 (saam met Pakistan en Sri Lanka) en 2011 (saam met Bangladesj en Sri Lanka) opgetree; net Engeland het meer toernooie gehuisves. Dit is die eerste toernooi wat geheel en al in Indië aangebied word en net die derde wat deur een gasheerland gehou word; die eerste twee toernooie in 1975 en 1979 is deur Engeland op sy eie gehuisves.

Die toernooi se formaat van 2019 bly onveranderd en tien nasionale krieketspanne neem aan die Krieketwêreldbeker 2023 deel: Die gasheer Indië, die sewe beste spanne van die Superliga 2020–2023 (Afghanistan, Australië, Bangladesj, Engeland, Nieu-Seeland, Pakistan en Suid-Afrika), saam met die twee beste spanne van die Krieketwêreldbekerkwalifisering 2023 (Nederland en Sri Lanka). Tydens die Krieketwêreldbeker 2023 word 48 wedstryde gespeel, waaronder 45 tydens die groepfase en drie in die uitklopfase, insluitende die eindstryd. Die toernooi begin op 5 Oktober met die openingswedstryd tussen die twee finaliste van die 2019-toernooi Engeland en Nieu-Seeland op die Narendra Modi-stadion in Ahmedabad. Al die spanne beslis in een groep 45 wedstryde, waarvan elke span een keer teen al die ander spanne van die groep speel. Die vier beste spanne kwalifiseer hierna vir die halfeindrondte, waarna albei wenners in die eindstryd op 19 November op die Narendra Modi-stadion in Ahmedabad ontmoet, terwyl die sewe beste spanne saam met die gasheer Pakistan regstreeks vir die Kampioenetrofee 2025 kwalifiseer. Engeland is die verdedigende kampioen nadat hulle die vorige Krieketwêreldbeker 2019, teen Nieu-Seeland in die nouste eindstryd nog (’n amptelike gelykop), tuis gewen het.

Die Internasionale Krieketraad het voor die Krieketwêreldbeker 2015 aangekondig dat net tien van die vernaamste krieketlande aan die volgende toernooie van 2019 en 2023 sal kan deelneem. Dit het groot kritiek uitgelok, omdat veral die geassosieerde lede van die IKR gevrees het dat die afstand in kwaliteit tussen hulle en die voorste toetskrieketlande groter sou word. Die IKR se redenasie vir hierdie stap is egter ’n beter bemarkingsmoontlikheid van die kompetisie, want al die spanne sou dan mededingend wees. Die tweemalige wêreldkampioen Wes-Indië kon vir die eerste keer nie vir ’n krieketwêreldbekertoernooi kwalifiseer nie, vervolgens neem vir die eerste keer in die toernooi se geskiedenis geen span van die Amerikas deel nie.

Die Krieketwêreldbeker 2023 is die eerste sedert die 1992-toernooi waartydens elk van die spanne ten minste een oorwinning in die groepfase kon aanteken.

Toewysing 
Tydens ’n spesiale vergadering van die Internasionale Krieketraad in Junie 2013 in Londen is die Krieketwêreldbeker 2023 aan Indië toegewys.

Deelnemers

Kwalifisering 

Soos tydens die Krieketwêreldbeker 2019 mag tien krieketspanne aan die Krieketwêreldbeker 2023 deelneem. Die hoofroete tot kwalifisering was die nuwe Superliga, wat die EDI-kampioenskap vervang het. Aan die Superliga, wat tussen Julie 2020 en Mei 2023 beslis is, het die twaalf toetslande (insluitende die gasheer Indië) en Nederland deelgeneem.

Die gasheer Indië en die sewe beste spanne van die dertien deelnemers in die Superliga het regstreeks vir die hooftoernooi gekwalifiseer. Die vyf spanne van die Superliga, wat nie daarin geslaag het om direk vir die toernooi te kwalifiseer nie, het aan die Krieketwêreldbekerkwalifisering 2023 deelgeneem, waarna twee spanne na die hooftoernooi deurgedring het.

Aan die Krieketwêreldbekerkwalifisering 2023 het, naas die vyf onderste spanne van die Superliga, ook die drie beste spanne van die vir die eerste keer besliste Krieketwêreldbekerliga 2 2019–2022 (gehou tussen Augustus 2019 en Maart 2023) deelgeneem. Die oorblywende twee plekke vir die kwalifisering is deur ’n uitspeeltoernooi tussen die Krieketwêreldbekerliga 2 se niekwalifiserende spanne en die Krieketwêreldbekeruitdagingsliga 2019–2021 se twee beste spanne bepaal. Aan die Krieketwêreldbekerliga het die oorblywende sewe lande met ’n tydelike EDI-status deelgeneem (Nederland het aan die Superliga deelgeneem).

32 nasionale krieketspanne het om die twee oorblywende plekke by die Krieketwêreldbeker 2023 meegeding, waarvan die finale tien aan die uiteindelike kwalifiserende rondte in Zimbabwe deelgeneem het. Sri Lanka het die eerste kwalifiserende span geword nadat hulle Zimbabwe met nege paaltjies geklop het. Nadat Skotland Wes-Indië met sewe paaltjies verslaan het, kon die tweemalige wêreldkampioen vir die eerste keer nie vir ’n krieketwêreldbekertoernooi kwalifiseer nie. Nadat Skotland ook Zimbabwe met 31 lopies verslaan het, sal Zimbabwe sy tweede agtereenvolgende krieketwêreldbekertoernooi misloop. Vir die eerste keer kon drie lande met toetskrieketstatus – Ierland, Wes-Indië en Zimbabwe – nie vir ’n krieketwêreldbeker kwalifiseer nie, terwyl twee assosiaatlede – Nederland en Skotland – daarin geslaag het om dié drie volle lede in die kwalifisering verby te steek en die laaste plek onder mekaar beslis het. Nederland het die laaste en tiende plek bespreek nadat hulle Skotland met vier paaltjies verslaan het.

Nadat die Raad vir Beheer van Krieket in Indië geweier het om ’n span vir die Asiatiese Beker 2023 na Pakistan te stuur, het die Pakistanse Krieketraad gedreig om die Krieketwêreldbeker 2023 in Indië te boikot. In Junie 2023 is dié geskil opgelos met die Asiatiese Krieketraad se aangekondig om die Asiatiese Bekertoernooi volgens ’n hibriede model, soos voorgestel deur die Pakistanse beheerliggaam, te hou, waarvolgens nege van die 13 wedstryde in Sri Lanka gehou is.

Kwalifiserende spanne 
Die volgende tien spanne het vir die Krieketwêreldbeker 2023 gekwalifiseer. Nederland, wat Wes-Indië vervang het, is die enigste verandering in die tien-span-lys van die Krieketwêreldbeker 2019. Dit is die eerste toernooi wat Wes-Indië misloop.

Stadions 
Op 21 Maart 2023 het die Raad vir Beheer van Krieket in Indië twaalf Indiese stadions op die kortlys vir die Krieketwêreldbeker 2023 geplaas. Op 27 Junie 2023 het die Internasionale Krieketraad die wedstrydskedule aangekondig, waarby Indore, Guwahati en Rajkot van die lys verwyder is, terwyl Pune bygevoeg is. Die Narendra Modi-stadion in Ahmedabad met ’n kapasiteit van 132 000 sal vir die eerste keer ’n krieketwêreldbekereindstryd huisves. Die twee halfeindstryde word onderskeidelik op Wankhedestadion in Mumbai en Eden Gardens in Kolkata gespeel, terwyl die eindstryd op die Narendra Modi-stadion in Ahmedabad beslis word.

Die BCCI het befondsing verskaf vir opknappings by stadions. Die Himachal Pradesh Krieketverenigingstadion is voorsien van ’n nuwe grasoppvervlak, dreineringsstelsel, sitplekke en gasvryheidskassies. Die Wankhedestadion se buiteveld, spreiligte, korporatiewe bokse en toilette is opgeknap. Die M. A. Chidambaram-stadion het nuwe spreiligte geïnstalleer en twee paaltjies herlê.

Aangesien die Krieketwêreldbeker 2023 gedurende herfs beslis word, het die IKR protokolle ingestel om die impak van vog — insluitende dou en reën — op bladtoestande te verminder, sodat die span wat tweede kolf nie bevoordeel word nie (soos onlangs gebeur tydens die T20I-wêreldbeker 2021). Dit sluit in die gebruik van ’n spesifieke benattingsmiddel, en die grenslyn is sowat 70 m van die blad af, met meer gras daarop wat naatboulwerk bo draaiboulwerk bevoordeel.

Formaat 
Die Krieketwêreldbeker 2023 word tussen tien verskillende spanne oor 46 wedstryde beslis. Dit begin op 5 Oktober 2023 op die Narendra Modi-stadion in Ahmedabad met die openingswedstryd tussen Engeland en Nieu-Seeland. Die toernooi eindig op 19 November met die eindstryd op dieselfde stadion, waartydens die wenner die Krieketwêreldbekertrofee inpalm. ’n Soortgelyke formaat is voorheen tydens die Krieketwêreldbeker 1992 gebruik, maar destyds het nege in plaas van tien nasionale krieketspanne deelgeneem; dieselfde formaat is tydens die Krieketwêreldbeker 2019 gebruik, insluitende dieselfde aantal deelnemende lande (tien).

Kalender 
Die Internasionale Krieketraad het die wedstrydskedule op 27 Junie 2023, presies 100 dae voor dié toernooi se begin, bekendgestel. Op 9 Augustus 2023 is nege wedstryde, insluitende dié tussen Indië en Pakistan, deur die IKR herskeduleer. Die openingseremonie sou op 4 Oktober in die Narendra Modi-stadion in Ahmedabad gehou word, maar dit is deur die reëlingskomitee met ’n perskonferensie met die tien spankapteins vervang. Die volgende tabel dui die Krieketwêreldbeker 2023 se daaglikse program aan. ’n Rooi blokkie dui op die sluitingseremonie, ’n pers blokkie op wedstryde tydens die groepfase, ’n groen blokkie op wedstryde tydens die uitklopfase en ’n geel blokkie op die eindstryd.

Groepfase 
Die Krieketwêreldbeker 2023 word deur tien nasionale krieketspanne beslis. Vir die groepfase word die tien deelnemende spanne in een enkele groep geplaas met dieselfde formaat as wat in 2019 gebruik is; elke span speel een wedstryd teen elk van die ander spanne in dieselfde groep, dus speel elke span nege wedstryde in die groepfase. Twee punte word vir ’n oorwinning toegeken, een vir ’n gelykop of onbesliste wedstryd en geen punte vir ’n nederlaag: spanne wat met dieselfde aantal punte eindig, word volgens lopietempo, dan boultempo en dan die uitslag van die direkte ontmoeting gerangskik. Die vier beste spanne dring na die uitklopfase deur.

Uitklopfase 
Van die begin van dié fase af neem die toernooi ’n uitklopformaat aan wat uit drie wedstryde bestaan: twee halfeindstryde en die eindstryd. Die vier beste spanne van die groep dring na die uitklopfase deur. Die eerste span speel teen die vierde span en die tweede span teen die derde span in die halfeindstryde. Elke wedstryd in die uitklopstadium moet met ’n oorwinning vir een van die spanne eindig. As daar ná albei kolfbeurte ’n gelykopuitslag is, sal die wedstryd deur ’n Superboulbeurt beslis word.

Effek op Kampioenetrofee 2025-kwalifisering 
Die beste sewe spanne kwalifiseer saam met die gasheer Pakistan regstreeks vir die Kampioenetrofee 2025.

Betrokkenes

Skeidsregters en wedstrydbeamptes 
’n Paneel van 16 skeidsregters en vier wedstrydbeamptes word vir die toernooi gebruik.

Skeidsregters

Wedstrydbeamptes

Spanne 

Elke land kon 15 spelers vir die toernooi kies. Die spanne moes teen 28 September 2023 aan die Internasionale Krieketraad voorgelê word. Enige latere verandering het die goedkeuring deur die IKR vereis. Teen 26 September is al die spanne bekendgemaak. Die oudste speler is die Nederlander Wesley Barresi op 39 jaar, terwyl die jongste speler die Afghaan Noor Ahmad op 18 jaar is.

Wedstryde 
Die wedstryde word in twee fases opgedeel, naamlik die groep- en die uitklopfase.

Groepfase 

Tien spanne neem aan die groepfase deel. Die groepfase begin op 5 Oktober op die Narendra Modi-stadion in Ahmedabad met die openingswedstryd tussen die twee finaliste van die 2019-toernooi Engeland en Nieu-Seeland. Die vier beste spanne in die groep dring na die uitklopfase deur. Vir wedstryde tydens die groepfase is geen reserwedae in die geval van slegte weer opsy gesit nie. Die sewe beste spanne kwalifiseer saam met die gasheer Pakistan vir die Kampioenetrofee 2025.

Uitklopfase 

Die uitklopfase sal uit twee halfeindwedstryde bestaan, waarvan die twee wenners in die eindstryd op die Narendra Modi-stadion in Ahmedabad sal ontmoet. Die Internasionale Krieketraad het verklaar dat indien Indië vir die halfeindstryd sal kwalifiseer, die wedstryd op die Wankhedestadion in Mumbai beslis sal word, tensy hul opponent Pakistan is, dan sal die wedstryd op Eden Gardens in Kolkata beslis word. Al die uitklopwedstryde sal ’n reserwedag hê.

Halfeindrondte

Eindstryd

Sien ook 

 Rugbywêreldbeker 2023

Verwysings

Eksterne skakels 

  Amptelike webwerf van die Krieketwêreldbeker 2023
  Amptelike webtuiste van die Internasionale Krieketraad
  ICC Cricket World Cup 2023
  

Geskiedenis van Indië
Krieketkompetisies in Indië
2023
Sport in 2023